मार्टिन गुप्टिल | तस्वीर साभार: Twitter

मुख्य बातें इंग्लैंड ने न्यूजीलैंड को हराकर जीता पहला विश्व कप गुप्टिल सुपर ओवर में नहीं दिला सके कीवी टीम को जीत पूरे विश्व कप में गुप्टिल का बल्ला रहा खामोश

नई दिल्ली : लगातार अपना दूसरा विश्व कप फाइनल खेल रही न्यूजीलैंड की टीम का दिल इस बार भी टूट गया और शानदार खेल के बावजूद कीवी टीम को हार का सामना करना पड़ा। सुपर ओवर तक गए इस विश्व कप फाइनल में इंग्लैंड की टीम बाउंड्री के आधार पर जीतने में सफल रही, लेकिन अगर विश्व कप 2019 को कोई खिलाड़ी कभी नहीं याद रखना चाहेगा, तो वो न्यूजीलैंड के सलामी बल्लेबाज मार्टिन गुप्टिल होंगे। गुप्टिल जो टाई हुए सुपर ओवर में भी मैदान पर ही मौजूद थे, कीवी टीम को विश्व चैंपियन का खिताब नहीं जीता सके। सेमीफाइनल मुकाबले में एमएस धोनी को अंतिम समय में रन आउट करके बाजी पलटने वाली गुप्टिल संयोग से फाइनल में खुद रनआउट होकर विलेन बन गए। अगर वो रन आउट न होते तो इंग्लैंड के बजाय न्यूजीलैंड की टीम लॉर्ड्स में जश्न मनाती दिखती।

गुप्टिल जो 2015 विश्व कप के हीरो थे, उन्होंने कभी सोचा भी नहीं होगा कि 2019 विश्व कप उनके लिए इतना बुरा घटित होगा। गुप्टिल विश्व कप में ना सिर्फ फाइनल में बल्ले से बुरी तरह विफल रहे और बल्कि पूरे विश्व कप में बुरी तरह फ्लॉप साबित हुए। शायद यही कारण रहा कि न्यूजीलैंड की टीम पूरे विश्व कप में बल्ले से संघर्ष करती रही। अगर श्रीलंका के खिलाफ गुप्टिल की 73 रनों की नाबाद पारी को छोड़ दें तो गुप्टिल फिसड्डी साबित हुए। विश्व कप 2019 में गुप्टिल की नाकामी की कहानी उनके आंकड़े बयां कर रहे हैं।

इस ताबड़तोड़ सलामी बल्लेबाज ने विश्व कप 2019 के 10 मैचों में 20.66 की बेहद खराब औसत से सिर्फ 186 रन बनाए और अगर इसमें से उनकी श्रीलंका के खिलाफ खेली गई 73 रनों की नाबाद पारी को हटा दिया जाए, तो उनका औसत 12.55 का रहा है। दिलचस्प बात ये है कि जब पिछले विश्व कप में न्यूजीलैंड की टीम फाइनल में ऑस्ट्रेलिया के हाथों हारी थी, तो उस पूरे विश्व कप के दौरान गुप्टिल का बल्ला आग उगल रहा था।

2015 में खेले गए विश्व कप में भी गुप्टिल कीवी टीम को खिताब नहीं जीता सके थे, लेकिन वो उस विश्व कप के हीरो साबित हुए थे। गुप्टिल 2015 में खेले गए विश्व कप में सबसे ज्यादा रन बनाने वाले बल्लेबाज थे। गुप्टिल ने उस दौरान 9 मैचों में 68.37 की औसत से 547 रन बनाए थे। हालांकि, गुप्टिल के पास सुपर ओवर में एक बार फिर से हीरो बनने का मौका था, लेकिन गुप्टिल अंतिम गेंद पर जरूरी दो रन नहीं बना सके और दूसरा रन लेते हुए रन आउट हो गए। इस तरह एक बार फिर न्यूजीलैंड और गुप्टिल का एक बार फिर से विश्व कप जीतने का सपना धरा का धरा ही रह गया।

आईसीसी क्रिकेट वर्ल्ड कप की सभी खबरें ICC क्रिकेट विश्व कप 2019 पर पढ़ें, देश और दुन‍िया की सभी खबरों की ताजा अपडेट के ल‍िए जुड़िए हमारे FACEBOOK पेज से और रहें हर पल बाखबर।

